text: Borgmester: Vi skal nok lappe hullerne
  07 april 2011 kl. 16.30
  - Vi skal nok få lappet de fleste af hullerne i vejene, siger borgmester Egon Fræhr, (V), Vejen, der er formand for kommunerne i Sydjylland.
  Han erkender, at der efter to hårde vintre er ekstra mange huller i vejene.
  - Der er pres på i år, men nu går de enkelte byråd i gang med en planlægning og prioritering, og vi skal nok få asfalt på igen, siger han.
  Han vil ikke give FDM medhold i, at kommunerne forsømmer den generelle vedligeholdelse af vejene.
  I de seneste dage har redaktionen fået talrige henvendelser fra bilister og lokale borgere, der klager over nedslidte og hullede veje.
  Flere bilister har forsøgt at få den lokale kommune til at betale for skader på deres biler, når de er kørt i et hul, men kommunerne afviser at betale. De henviser til, at bilisterne skal afpasse hastigheden efter forholdene.
  